**בכור שור פרשת ויקרא**

ויקרא פרק ב פסוק יג

וְכָל־קָרְבַּ֣ן מִנְחָתְךָ֘ בַּמֶּ֣לַח תִּמְלָח֒ וְלֹ֣א תַשְׁבִּ֗ית מֶ֚לַח בְּרִ֣ית אֱלֹהֶ֔יךָ מֵעַ֖ל מִנְחָתֶ֑ךָ עַ֥ל כָּל־קָרְבָּנְךָ֖ תַּקְרִ֥יב מֶֽלַח:

בכור שור ויקרא פרק ב פסוק יג

(יג) מלח ברית אלהיך. מלח דבר המתקיים, לפיכך צוה הקדוש ברוך הוא להקריבו במנחות ובקרבנות, להראות שהקרבנות ברית קיים לעולם לכפרה. וכבר פירשו כן, הכל יודעים כי **הקדוש ברוך הוא אינו צריך** לא לריח ולא לשום הקרבה, אלא **לזכות בהם את ישראל**. כשאדם חוטא ומקריב קרבן, מתכפר לו **ויודע שהוא נקי ונזהר יותר מללכלך עצמו בחטא**, כאדם שיש לו **בגדים נקיים ונזהר מן הטיט**, אבל כשהם מלוכלכים אינו חושש; וכן אמרו רבותינו כיון שעבר אדם עבירה ושנה בה, ונתלכלך, נעשית לו כהיתר, **כיון שנתלכלך נתלכלך**. ועל זה אמר שלמה: "**בכל עת יהיו בגדיך לבנים**"; וכן אתה מוצא גבי **צדקה**, שצוה הקדוש ברוך הוא לתת צדקה, ואם הקדוש ברוך הוא היה רוצה, **היה נותן לעני עושר וכבוד**, ולא יהיה צריך לאחרים, אלא כדי **שיזכו אחרים** על ידי העני, כמו שאמרו רבותינו בפ"ק דברכות; וכן כל המצות אין הקדוש ברוך הוא צריך, אלא **לזכות את ישראל**, כמו שאמרו רבותינו: רצה הקדוש ברוך הוא לזכות את ישראל, לפיכך הרבה להם תורה ומצות.

קהלת פרק ט, ח

(ח) **בְּכָל־עֵ֕ת יִהְי֥וּ בְגָדֶ֖יךָ לְבָנִ֑ים** וְשֶׁ֖מֶן עַל־רֹאשְׁךָ֥ אַל־יֶחְסָֽר:

תלמוד בבלי מסכת שבת דף קנג.

תנן התם, רבי אליעזר אומר: שוב יום אחד לפני מיתתך. שאלו תלמידיו את רבי אליעזר: וכי אדם יודע איזהו יום ימות? - אמר להן: וכל שכן, ישוב היום שמא ימות למחר, ונמצא כל ימיו בתשובה. ואף שלמה אמר בחכמתו: **בכל עת יהיו בגדיך לבנים** ושמן על ראשך אל יחסר. אמר רבן יוחנן בן זכאי: משל למלך שזימן את עבדיו לסעודה, ולא קבע להם זמן. פיקחין שבהן קישטו את עצמן וישבו על פתח בית המלך, אמרו: כלום חסר לבית המלך? טיפשין שבהן הלכו למלאכתן, אמרו: כלום יש סעודה בלא טורח? בפתאום ביקש המלך את עבדיו. פיקחין שבהן נכנסו לפניו כשהן מקושטין, והטיפשים נכנסו לפניו כשהן מלוכלכין. שמח המלך לקראת פיקחים, וכעס לקראת טיפשים. אמר: הללו שקישטו את עצמן לסעודה - ישבו ויאכלו וישתו, הללו שלא קישטו עצמן לסעודה - יעמדו ויראו.